钦定古今图书集成/明伦汇编/氏族典/第151卷 > 《廖用贤尚友录》 > 袁彖
## 钦定古今图书集成/明伦汇编/氏族典/第151卷 > 《廖用贤尚友录》 > 袁彖

按《南齐书袁彖传》：“彖字伟才，陈郡阳夏人也。父觊，武
陵太守。彖少有风气，好属文及元言举秀才，历诸王
府参军，不就。觊临终与兄𫖮书曰：‘史公才识可嘉，足
懋先基矣’。史公，彖之小字也。服未阕，𫖮在雍州，起事
见诛。宋明帝投𫖮尸江中，不听敛葬。彖与旧奴一人，
微服潜行求尸，四十馀日，乃得密瘗石头后冈，身自
负土，怀其父集，未尝离身。”𫖮从叔粲、外舅蔡兴宗并
器之。除安成王征卤参军，主簿，尚书殿中郎。出为庐
陵内史，豫州治中，太祖太傅相国主簿，秘书丞。迁始
兴王友，固辞，太祖使吏部尚书何戢宣旨令就。迁中
书郎，兼太子中庶子。又以中书兼御史中丞，转黄门
郎。坐弹谢超宗简奏依违，免官。寻补安西谘议、南平
内史。除黄门，未拜，仍转长史、南郡内史，行荆州事。还
为太子中庶子、本州大中正。出为冠军将军，监吴兴
郡事。彖性刚，尝以微言忤世祖，到郡，坐过用禄钱，免
官付东冶。世祖游孙陵，望东冶曰：“中有一好贵囚。”数
日，车驾幸冶，赐囚徒酒肉，敕见彖与语，明日释之。寻
白衣行南徐州事，司徒谘议、卫军长史，迁侍中。彖形
体充腴，有异于众。幼而母卒，养于伯母王氏，事之如
亲，甚有孝义。隆昌元年卒，年四十八，谥“靖子。”